Selv om 10 hektar næringsfattig jord tæt på Rubjerg Knude ikke er meget værd som landbrugsjord, så kan det give rigtig gode muligheder for at fremme den vilde natur til gavn for blandt andet sjældne sommerfugle. Det fortalte Hjørring Kommunes borgmester Arne Boelt, da kommunen torsdag havde besøg af miljøminister Lea Wermelin. Miljøministeren er i øjeblikket på rundtur i Danmark i forbindelse med den konkurrence, hun for nylig udskrev blandt de danske kommuner, om at være bedst til at fremme den vilde natur . Hjørring Kommunes bidrag til konkurrence Marken, hun besøgte, er Hjørring Kommunes bidrag til konkurrencen. Især for at vise, hvad en kommune også kan gøre for at bidrage til en vildere natur, fortæller Arne Boelt. - Jeg tror ikke, vi vinder konkurrencen ved at præsentere en mark som denne, men det er helt fint, lyder det fra borgmesteren, for det handler også om at vise det gode eksempel. Hjørring Kommune vil vise, hvad man kan gøre ved at tage et jordstykke ud, der ikke har nogen produktionsmæssig værdi. - Vi har jo mulighed for at skabe noget mere sammenhængende natur de steder, hvor der er dårligt at dyrke, lyder det fra Arne Boelt. Hjørring inspirerede ministeren Hjørring Kommune var med til at inspirere miljøministeren, da hun udskrev konkurrencen om Danmarks vildeste kommune, med det årlige naturmøde og ikke mindst samarbejdet med DR om serien Naturkommunen blomstrer vildt . Konkurrencen om at bliver Danmarks vildeste kommune løber til udgangen af 2022.
Vild med vilje kan også handle om at lade stå til. Det fik miljøminister Lea Wermelin syn for, da hun torsdag besøgte et stykke jord ved Rubjerg Knude i selskab med blandt andre Hjørrings borgmester Arne Boelt.